RĂTĂCIND PRIN UNIVERSUL COPILĂRIEI

RĂTĂCIND PRIN UNIVERSUL COPILĂRIEI

Volum de versuri și proză,

debut literar Maria Petrescu

Am sărbătorit de curând, la sediul Primăriei sectorului 2 al Capitalei, sala „Pache Protopopescu”, un eveniment de suflet, la care au luat parte invitați de seamă, iubitori de artă și cultură, printre care Toader Mugur Mihai – primar și Dan Cristian Popescu-viceprimar, scriitori ca Nicu Doftoreanu, Doina Bârcă, secretar literar al Fundaţiei Literar-Istorice „Stoika”, Valentin Fușcanu, precum și Aurel Dobrilă, director general la Poliția Locală a Sectorului 2, Daniela Georgescu, Anca Timaru și mulți alții care au dorit să fie alături de autoare la acest eveniment.

Ce poate fi mai frumos decât amintirea copilăriei, a acelui minunat univers în care a fi copil înseamnă să crezi în dragoste, să crezi în miracole, dar, mai ales, să crezi în credinţă? Acest volum de versuri și proză a însemnat pentru Maria Petrescu un debut literar, prezentat nouă, cititorilor, cu măiestrie și artă specifică zonei Olteniei, locul de copilărie al autoarei care ne-a invitat să pășim alături de ea cu gândul și cu trăirea sufletului în acel loc de basm al splendidelor plaiuri mioritice oltenești.

Sigur că volumul în sine trebuie perceput asemenea unui tablou pe care-ți dorești să-l prinzi de suflet cu ținte aurite sau să-l păstrezi la loc de cinstire cu sfințenie. Și spun asta pentru că autoarea a simțit că trebuie să-și îndrepte gândul copleșit de emoție și dor în primul rând către cea care i-a dat viață, mama sa, Aurelia. Cine știe?! Poate că și în acele momente un ochi din zare privea la noi cum slăveam un miracol, acea carte scrisă, în care Maria Petrescu a investit muncă multă, dăruire și sentimente, iubire și trăiri, cum de altfel înseamnă pentru noi toți mânuitorii condeiului investiția celor mai minunate valori pe care le poate avea omul-scriitor. Asta mă duce cu gândul la cuvintele rostite de Papa Ioan Paul al-II-lea, care, cu ocazia vizitei făcute în țara noastră în anul 1999, a mărturisit că România este Grădina Maicii Domnului și, mai mult de atât, noi știm că limba română, limba noastră a folosit la formarea altor limbi de vorbire și nu invers.

Bine ai venit pe tărâmul scrisului, Maria Petrescu, în magia celei mai frumoase meserii din lume-Scrisul și sigur că astfel te alături acelor mii de cărbuni aprinși care țin încinsă vatra culturii românești, așteptând să țâșnească o a doua scânteie de geniu numită Eminescu.

ELENA VOLCINSCHI

Poet, președinte Clubul Internațional al Pensionarilor fără Vârstă

„Lucky Marinescu”- București

Contents